Man vas ná aanval op bekende Kimberliet, lewensmaatPiet en Rikkie. Foto: Facebook ŉ 25-jarige man is Maandagaand in hegtenis geneem in verband met die rooftog by en wrede aanranding van Piet Els en sy lewensmaat, Magrietha “Rikkie” Alsemgeest, verlede week. Maroela Media het vroeër berig Els en Alsemgeest is verlede Dinsdag op hul plaas sowat 10 km buite Kimberley aangeval. Marius Müller, nasionale operasionele koördineerder van AfriForum, het toe aan Maroela Media gesê die aanvallers het glo deur die loop van die aand op die plaas toegeslaan. Volgens hom is diamante en vuurwapens uit ŉ kluis gesteel. Els is glo ŉ diamanthandelaar. Kapt. Sergio Kock, woordvoerder van die polisie, het Dinsdag gesê die Noord-Kaapse eenheid vir trio-misdade, speurders van Kimberley en die misdaadintelligensie-eenheid het inligting oor ŉ verdagte opgevolg. “’n 25-jarige man is omstreeks 18:00 by ŉ huis in Galeshewe in Kimberley in hegtenis geneem,” het Kock gesê. Volgens Kock het die polisie ŉ juweliersitem wat glo aan die klaer behoort in die verdagte se besit gevind. Kock het vroeër aan Maroela Media gesê vier aanvallers het Els en Alsemgeest glo gedreig en hulle aangerand voordat hulle hul hande en voete vasgebind het. Hy het gesê daar word beweer dat die verdagtes die kluis met ŉ hoeksnyer oopgesny en met ŉ groot hoeveelheid waardevolle items, ŉ jaggeweer en ŉ wit Mercedes-Benz op die vlug geslaan het. Volgens Müller is die slagoffers glo vir ure aangerand en gemartel. Els en Alsemgeest se voertuig is later verlate op die R31 naby Phutanang buite Kimberley opgespoor. Die verdagte sal binnekort in die Kimberley-landdroshof verskyn. Enigiemand met inligting oor die voorval kan ao. Patrick Dibebe by 082 752 2577 skakel.